text: গোদাগাড়ীর ওসির ফেসবুক আইডি হ্যাক করে অশ্লীল পোস্ট! | Jugobarta
  Home জাতীয় গোদাগাড়ীর ওসির ফেসবুক আইডি হ্যাক করে অশ্লীল পোস্ট!
  গোদাগাড়ীর ওসির ফেসবুক আইডি হ্যাক করে অশ্লীল পোস্ট!
  রাজশাহী অফিসঃ রাজশাহীর গোদাগাড়ী থানার ভারপ্রাপ্ত কর্মকর্তা (ওসি) হিফজুর আলম মুন্সির ফেসবুক আইডি হ্যাক করে স্থানীয় সাংসদ ও প্রধানমন্ত্রী সম্পর্কে অশ্লীল ও কুরুচিপূর্ণ পোস্ট দেয়া হয়েছে। মঙ্গলবার সকালে এ ঘটনা ঘটে।
  জানতে চাইলে গোদাগাড়ী থানার ওসি হিপজুর আলম মুন্সি বলেন, তিনি এ থানায় যোগ দেয়ার পর তার সরকারি মোবাইলের নম্বর দিয়ে তিনি ফেসবুক আইডিটি খুলেছিলেন। সোমবার রাতেও তিনি ফেসবুক ব্যবহার করেন। মঙ্গলবার সকালে তার ফেসবুক আইডিতে এসব অশ্লীল পোস্ট দেখে অনেকেই তাকে ফোন করতে শুরু করেন। তখন তিনি বিষয়টি জানতে পারেন। এরপর তিনি ফেসবুকে ঢোকার চেষ্টা করেও আর পারেননি।
  ওসি আরও জানান, আইডিটি মোবাইল নম্বর দিয়ে খোলা হলেও হ্যাকার আইডির নিয়ন্ত্রণ নিয়ে প্রথমে সেটি ই-মেইল আইডিতে হস্থান্তর করে নেয়। ওই ই-মেইলের প্রথম ডিজিট 'সি' এবং শেষ ডিজিট '৭'। তিনি বহু চেষ্টা করেও আইডির পাসওয়ার্ড উদ্ধার করতে না পেরে বিষয়টি জেলার পুলিশ সুপারকে জানান। পরে সকাল ১০টার পর আইডিটি বন্ধ করে দেয়া হয়।
  রাজশাহীর পুলিশ সুপার (এসপি) মোয়াজ্জেম হোসেন ভূঁইয়া জানান, গোদাগাড়ীর ওসি তাকে বিষয়টি জানানোর পর তিনি পুলিশ সদর দফতরকে বিষয়টি অবহিত করেন। সেখান থেকে ফেসবুক কর্তৃপক্ষের সঙ্গে যোগাযোগ করে অভিযোগ করা হয়। এরপরই সকাল ১০টার দিকে ফেসবুক কর্তৃপক্ষ আইডিটি বন্ধ করে দেয়।
  এসপি বলেন, সরকার বিরোধী কোনো মহল কাজটি করেছে বলে ধারণা করা হচ্ছে। তাদের শনাক্ত করার চেষ্টা চলছে। আর এ ঘটনায় আইনানুগ ব্যবস্থা গ্রহণও প্রক্রিয়াধীন রয়েছে।